Transitorower ontsnap tweede keerLundi Mzimkhulu (Foto: Verskaf) Die Valke is op die spoor van ŉ 33-jarige gevangene wat ŉ maand gelede uit die Sada-gevangenis in Whittlesea in die Oos-Kaap ontsnap het. Dit is die tweede keer wat Lundi Mzimkhulu uit aanhouding ontsnap. Lwando Zenzile, woordvoerder van die Valke, sê Mzimkhulu en nog vyf gevangenes het op 14 Augustus ontsnap. “Hulle het ’n vuurwapen op korrektiewe beamptes gerig, hulle in die kantoor ingedwing en die sleutels van die gevangenis se hek en die amptenare se motorsleutels gegryp. Hulle het ook die beamptes se uniforms gevat en aangetrek.” Die gevangenes, geklee in die amptenare se uniforms, het uit die gevangenis ontsnap en met ’n staatsvoertuig weggejaag. Drie van die ses is weer in hegtenis geneem. Mzimkhulu en die ander twee is nog op vrye voet. Mzimkhulu word saam met drie ander verdagtes aan ŉ transitorooftog in November 2018 in Whittlesea verbind. Hulle is dieselfde dag in hegtenis geneem en die polisie het op die gesteelde geld en twee vuurwapens wat tydens die rooftog gebruik is, beslag gelê. “Die drie verdagtes het op 11 Maart vanjaar twee polisiebeamptes wat hulle na die Whittlesea-hof begelei het, oorrompel en hul vuurwapens afgeneem en met die polisievoertuig op die vlug geslaan. Die voertuig is later in die Dongwe-nedersetting gevind.” Mzimkhulu is weer op 25 Maart in hegtenis geneem. Die Valke doen ŉ beroep op die publiek om hulle te help om die ontsnapte misdadigers op te spoor. Enigiemand met inligting wat tot hul inhegtenisneming kan lei, kan die ondersoekbeampte, kapt. Nobuzwe Myeki, by 076 481 3073 skakel of Stop Misdaad by 0860 10111.